《癸亥初到岭下寄汪圣锡》
宋代·张九成

人物苦难得，闭眼不敢看。
孤芳擢荒秽，秀色出榛菅。
怀我同心友，正在天一端。
文字妙入圣，操履到所难。
美玉经三煆，贞松过凝寒。
怜我窜庾岭，色惨颜不欢。
书来每慰荐，苦语余辛酸。
不上泰山顶，安知天地宽。
相思暮烟起，片月过前滩。

作者简介：（1092—1159）杭州钱塘人，字子韶，号横浦居士，又号无垢居士。少游京师，从学于杨时。高宗绍兴二年进士第一。历著作郎及礼部、刑部侍郎等职。因与秦桧不和，被谪南安军十四年。桧死，起知温州。研思经学，多有训解。卒谥文忠。有《横浦集》、《孟子传》。